岳陽別李十七越賓
作者：王昌齡
朝代：唐

paragraphs: 相逢楚水寒，舟在洞庭驛。
具陳江波事，不異淪棄跡。
杉上秋雨聲，悲切蒹葭夕。
彈琴收餘響，來送千里客。
平明孤帆心，歲晚濟代策。
時在身未充，瀟湘不盈畫。
湖小洲渚聯，澹淡煙景碧。
魚鱉自有性，龜龍無能易。
譴黜同所安，風土任所適。
閉門觀玄化，攜手遺損益。